CELEX: 32021R1696
Language: ro
Date: 2021-09-21 00:00:00
Title: Regulamentul (UE) 2021/1696 al Consiliului din 21 septembrie 2021 de extindere la statele membre neparticipante a aplicării Regulamentului (UE) 2021/840 al Parlamentului European și al Consiliului de instituire a unui program de schimb, asistență și formare profesională pentru protecția monedei euro împotriva falsificării pentru perioada 2021-2027 („programul Pericles IV”)

23.9.2021   
               
               
                  RO
               
               
                  Jurnalul Oficial al Uniunii Europene
               
               
                  L 336/1
               
            
         REGULAMENTUL (UE) 2021/1696 AL CONSILIULUI
         din 21 septembrie 2021
         de extindere la statele membre neparticipante a aplicării Regulamentului (UE) 2021/840 al Parlamentului European și al Consiliului de instituire a unui program de schimb, asistență și formare profesională pentru protecția monedei euro împotriva falsificării pentru perioada 2021-2027 („programul Pericles IV”)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 352,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere aprobarea Parlamentului European (1),
         hotărând în conformitate cu o procedură legislativă specială,
         întrucât:
         
                     (1)
                  
                  
                     Regulamentul (UE) 2021/840 al Parlamentului European și al Consiliului (2) a instituit un program de schimb, asistență și formare profesională pentru protecția monedei euro împotriva falsificării (denumit în continuare „programul Pericles IV”) care se aplică în statele membre în conformitate cu tratatele. Articolul 139 din Tratatul privind funcționarea Uniunii Europene prevede că măsurile care reglementează utilizarea monedei euro menționate la articolul 133 nu se aplică statelor membre care fac obiectul unei derogări.
                  
               
                     (2)
                  
                  
                     Schimbul de informații și de personal, precum și măsurile de asistență și de formare profesională puse în aplicare în temeiul programului Pericles IV ar trebui, cu toate acestea, să aibă un caracter uniform în întreaga Uniune. În consecință, ar trebui să fie luate măsurile necesare pentru a se garanta același nivel de protecție a monedei euro și în statele membre care nu au adoptat euro ca monedă națională oficială.
                  
               
                     (3)
                  
                  
                     Pentru a garanta continuitatea asigurării sprijinului în domeniul de politică relevant și pentru a permite ca implementarea programului Pericles IV să demareze de la începutul cadrului financiar multianual 2021-2027, prezentul regulament ar trebui să intre în vigoare în regim de urgență și să se aplice, cu efect retroactiv, de la 1 ianuarie 2021,
                  
               ADOPTĂ PREZENTUL REGULAMENT:
         
            Articolul 1
            Aplicarea Regulamentului (UE) 2021/840 se extinde la statele membre, altele decât statele membre participante, astfel cum sunt definite la articolul 1 litera (a) din Regulamentul (CE) nr. 974/98 al Consiliului (3).
            Entitățile din statele membre respective sunt considerate eligibile pentru finanțare dacă reprezintă autorități competente în sensul articolului 9 din Regulamentul (UE) 2021/840.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 septembrie 2021.
            
               
                  Pentru Consiliu
               
               
                  Președintele
               
               G. DOVŽAN
            
         
         
            (1)  Aprobarea din 18 mai 2021 (nepublicată încă în Jurnalul Oficial).
         
            (2)  Regulamentul (UE) 2021/840 al Parlamentului European și al Consiliului din 20 mai 2021 de instituire a unui program de schimb, asistență și formare profesională pentru protecția monedei euro împotriva falsificării pentru perioada 2021-2027 („programul Pericles IV”) și de abrogare a Regulamentului (UE) nr. 331/2014 (JO L 186, 27.5.2021, p. 1).
         
            (3)  Regulamentul (CE) nr. 974/98 al Consiliului din 3 mai 1998 privind introducerea euro (JO L 139, 11.5.1998, p. 1).